Pirotècnia Martí, el Consorci Provincial de Bombers de València i la Fundació Maides, Premis “Lauri Volpi” 2016
2025-07-24

Dissabte que ve 5 de novembre serà molt especial per als components de la Comissió de la Falla Nàquera-Lauri Volpi, ja que viuran una de les nits més importants de l’any: la del lliurament dels Premis “Lauri Volpi”, que enguany compleixen la seua quarta edició.

Guardons creats per la Falla en honor al tenor italià Giacomo Lauri Volpi, qui a més de donar nom a la Comissió va ser padrí de la mateixa, la seua finalitat és la de reconèixer el treball, trajectòria, acció o labor de persones o entitats. A més, aquests premis són més especials si cap per a la Falla ja que són atorgats directament pels seus fallers des del principi del procés fins a l’elecció del guanyador.

La gala de lliurament de premis començarà a les 19:30 hores, moment en el qual es podrà veure l’exposició dels treballs dels premiats per a, a continuació, sobre les 21:45 hores, sopar tots els presents en germanor. La vetlada finalitzarà amb el lliurament dels guardons, a les 23 hores; guardons que enguany han recaigut en Pirotècnia Martí, per la seua aportació al Món Faller; en el Consorci Provincial de Bombers de València, per la seua aportació a la societat i en la Fundació Maides, per la seua aportació a la solidaritat.

Des de la Comissió “donem l’enhorabona als guardonats i reconeixem el treball realitzat davant la societat, perquè seguisquen treballant de la mateixa manera“.